1995-1996-yillarda Olmaliq kon-metallurgiya kombinati ishini barqarorlashtirish, texnika bilan qayta jihozlash va rekonstruksiyalash chora-tadbirlari to‘g‘risida

Olmaliq kon-metallurgiya kombinati ishini barqarorlashtirish, obyektlarini texnika bilan qayta jihozlash va rekonstruksiyalash, mahsulotlarning yangi turlarini ishlab chiqarish, ekologik vaziyatni yaxshilash maqsadida Vazirlar Mahkamasi qaror qiladi:
 1. 1995-1996-yillarda Olmaliq kon-metallurgiya kombinatini texnika bilan qayta jihozlash, rekonstruksiyalash va ishlab chiqarish quvvatlarini ishga tushirish, uy-joy va madaniy-maishiy maqsadlardagi obyektlar qurilishi bo‘yicha tadbirlar 1-ilovaga* muvofiq ma’qullansin.
 “O‘zsanoatxo‘jalikqurilish” davlat korporatsiyasi, “O‘zmontajmaxsusqurilish”, “O‘zolmosoltin” uyushmalari va Olmalik kon-metallurgiya kombinati shartnoma asosida ko‘rsatib o‘tilgan obyektlarda qurilish-montaj ishlari bajarilishini ta’minlasinlar.
 2. O‘zbekiston Respublikasi Moliya vazirligi Olmalik kon-metallurgiya kombinatiga:
 2-ilovaga* muvofiq materiallar va asbob-uskunalar sotib olish uchun Respublika valyuta fondidan 1995-yil iyun oyida shu yilning oxirigacha qaytarish sharti bilan 20 mln AQSh dollari va 1996-yil yanvar oyida 1996-yil dekabr oyida qaytarish sharti bilan 20,3 mln AQSh dollari miqdorida kredit;
 bir yil muddatda qaytarish sharti bilan oborot mablag‘larini to‘ldirish uchun 400 mln so‘m ajratsin.
 3. Olmaliq kon-metallurgiya kombinati har chorakda ushbu qarorning bajarilishi to‘g‘risida Vazirlar Mahkamasiga axborot bersin.
 4. Mazkur qarorning bajarilishini nazorat qilish Bosh vazirning o‘rinbosarlari Y. Paygin va B. Hamidov zimmasiga yuklansin.